PATVIRTINTA

                                                                            Kėdainių „Atžalyno“ gimnazijos

                                                                           direktoriaus 2023 m.  spalio 4     d.

                                                                            įsakymu Nr. V -84

**GIMNAZIJOS MOKINIŲ PAMOKŲ LANKOMUMO UŽTIKRINIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Kėdainių „Atžalyno“ gimnazijos (toliau – Gimnazijos) mokinių pamokų lankomumo užtikrinimo tvarkos aprašas (toliau – Tvarkos aprašas) nustato nepilnamečių ir pilnamečių mokinių, besimokančių pagal pagrindinio ir vidurinio ugdymo programas (toliau kartu – mokiniai), praleistų mokymosi dienų ir (ar) pamokų pateisinimo galimybes, informavimo apie neatvykimą į Gimnaziją laiką ir būdus, mokyklos veiksmus užtikrinant punktualų ir reguliarų Gimnazijos lankymą.

2. Tvarkos aprašo paskirtis – padėti užtikrinti Lietuvos Respublikos švietimo įstatymo 43 straipsnio 11 dalies 7 ir 8 punktų, 46 straipsnio 2 dalies 2 punkto, 47 straipsnio 2 dalies 7 punkto, 49 straipsnio 2 dalies 7 punkto ir 59 straipsnio 8 dalies 4 punkto nuostatų įgyvendinimą.

3. Gimnazijos nelankymas Tvarkos apraše suprantamas kaip mokinio neatvykimas į Gimnaziją, nedalyvavimas pamokoje (ar jos dalyje), kuri privaloma pagal Gimnazijos pamokų tvarkaraštį, ar kitame privalomame ugdymo proceso užsiėmime.

4. Tvarkos apraše vartojamos sąvokos atitinka Lietuvos Respublikos švietimo įstatyme ir Lietuvos Respublikos vaiko teisių apsaugos pagrindų įstatyme vartojamas sąvokas.

**II SKYRIUS**

**MOKINIO PRALEISTŲ PAMOKŲ PATEISINIMO GALIMYBĖS**

5. Mokinio neatvykimas į Gimnaziją, nedalyvavimas pamokoje (ar jos dalyje) gali būti pateisintas dėl šių priežasčių:

5.1. ligos ar apsilankymo pas gydytoją:

5.1.1. ne daugiau nei 5 mokymosi dienas per kalendorinį mėnesį gali pateisinti nepilnamečio mokinio tėvai (globėjai, rūpintojai) arba pats pilnametis mokinys;

5.1.2. mokiniui praleidus daugiau nei 5 mokymosi dienas per kalendorinį mėnesį, praleistos pamokos pateisinamosnepilnamečio mokinio tėvams (globėjams, rūpintojams) arba pačiam pilnamečiui pateikus dokumentus klasės vadovui, kad buvo kreiptasi į asmens sveikatos priežiūros įstaigą;

5.1.3. dėl atsiradusių sveikatos sutrikimų mokiniui esant Gimnazijoje (pamokų tvarkaraštyje nustatytu laikotarpiu) jis kreipiasi į sveikatos priežiūros specialistą, jam nesant į soc. pedagogą ar klasės vadovą;

5.2. dėl kitų svarbių asmeninių priežasčių, nepilnamečio mokinio tėvams (globėjams, rūpintojams) arba pilnamečiui mokiniui prašant klasės vadovas gali pateisinti ne daugiau nei 3 mokymosi dienas per pusmetį:

5.2.1.  dėl artimųjų laidotuvių, sunkios ligos, šeimos švenčių;

5.2.2. dėl III-IV gimnazijos klasių mokinių mokymosi vairuoti transporto priemones, pateikiant „Regitros“ registraciją dėl vairavimo egzamino, vairavimo pamokų;

5.3. galima pateisinti ir daugiau mokymosi dienų vieną kartą per mokslo metus, jei mokinys sistemingai lankė gimnaziją, jo ugdymo(si) rezultatai geri. Nepilnamečio mokinio tėvai (globėjams, rūpintojams) arba pilnametis mokinys kreipiasi raštu į Gimnazijos direktorių, nurodo pagrįstas priežastis, pateikia pagrindžiančius jas dokumentų ar jų kopijas;

5.4. dėl nepalankių oro sąlygų, įvykių, susijusių su visuomeniniu ar kitu transportu, kuriuo mokinys vyksta į Gimnaziją, eismo sutrikimų ar kitų nenugalimos jėgos (*force majeure*) aplinkybių;

5.5. dėl mokinio dalyvavimo sporto varžybose, olimpiadoje ir / ar kitame ugdomajame renginyje (toliau – renginys), kuris organizuojamas Gimnazijoje. Pamokas pateisina klasės vadovas, gavęs iš renginio organizatoriaus mokinių, dalyvaujančių renginyje, sąrašą;

 5.6. dėl mokinio atstovavimo gimnazijai tarptautiniuose, respublikiniuose, regioniniuose, savivaldybės organizuojamuose renginiuose, konkursuose, olimpiadose, konferencijose, sporto varžybose ir kituose renginiuose. Pamokos pateisinamos direktoriaus įsakymu;

5.7. dėl mokinio dalyvavimo sporto varžybose, olimpiadoje ir / ar kitame ugdomajame renginyje (toliau – renginys), kuris organizuojamas kitų institucijų ar įstaigų:

5.7.1. jei renginys trunka daugiau nei 1 dieną, nepilnamečio mokinio tėvai (globėjai, rūpintojai), pats pilnametis mokinys arba renginį organizuojanti institucija dėl dalyvavimo renginyje Gimnazijos direktoriui turi pateikti prašymą dėl praleistų pamokų pateisinimo (prie prašymo pridedamos jį pagrindžiančių dokumentų kopijos) iki renginio pradžios;

5.7.2. jei renginys trunka 1 dieną (kelias pamokas), nepilnamečio mokinio tėvai (globėjai, rūpintojai) arba pats pilnametis mokinys turi informuoti klasės vadovą apie dalyvavimą renginyje dėl praleistų pamokų pateisinimo (pateikti pagrindžiančių dokumentų kopijos) iki renginio pradžios;

5.7.3. nepilnamečio mokinio tėvams (globėjams, rūpintojams) arba pilnamečiui mokiniui prašant Gimnazijos direktoriaus įsakymu mokiniui suteikus poilsio dienas už atstovavimą Gimnazijai varžybose, konkursuose, olimpiadose per atostogas, savaitgalio ar švenčių dienomis; taip pat suteikus laisvą nuo pamokų laiką pasiruošti dalyvauti šalies ir tarptautinėse olimpiadose, varžybose;

5.8. dėl mokinio tikslinio kvietimo atvykti į valstybinę ar savivaldybės instituciją ar įstaigą (pvz., pedagoginę psichologinę tarnybą, Valstybės vaiko teisių apsaugos ir įvaikinimo tarnybą prie Socialinės apsaugos ir darbo ministerijos (toliau – Tarnyba) ar jos įgaliotą teritorinį skyrių, teismą ir kt.) nepilnamečio mokinio tėvams (globėjams, rūpintojams) ar pilnamečiam mokiniui pranešus apie kvietimą ir pateikus tai patvirtinančius dokumentus.

**III SKYRIUS**

**INFORMAVIMAS APIE NEATVYKIMĄ Į GIMNAZIJĄ**

6. Pilnametis mokinys privalo:

6.1. negalėdamas atvykti į Gimnaziją ar dalyvauti pamokoje privalo iki tos dienos pamokų pradžios, esant objektyvioms priežastims ne vėliau kaip tą pačią dieną iki pamokų pabaigos elektroniniu laišku, pranešimu e. dienyne, telefono skambučiuar žinute telefonu pranešti klasės vadovui apie neatvykimo į Gimnaziją ar nedalyvavimo pamokoje priežastis;

6.2. pilnametis turi pranešti, kad buvo kreipęsis į asmens sveikatos priežiūros įstaigą, jei dėl ligos ar apsilankymo sveikatos priežiūros įstaigoje per kalendorinį mėnesį praleido daugiau nei 5 mokymosi dienas, ir pateikti pažymą iš esveikatos, registracijos pas gydytoją taloną arba jų kopijas.

7. Nepilnamečio mokinio tėvai (globėjai, rūpintojai), paisydami išimtinai geriausių vaiko interesų, privalo:

7.1. laišku elektroniniame dienyne, telefono skambučiu ar žinute ne vėliau kaip iki tos dienos pamokų pradžios, kai nepilnametis mokinys negali atvykti į mokyklą ar dalyvauti pamokoje, arba esant objektyvioms priežastims ne vėliau kaip tą pačią dieną iki pamokų pabaigos pranešti klasės vadovui apie neatvykimo į Gimnaziją ar nedalyvavimo pamokoje priežastis;

7.2. laišku elektroniniame dienyne, telefono skambučiu ar žinute pranešti, kad dėl vaiko ligos buvo kreiptasi į asmens sveikatos priežiūros įstaigą, jei nepilnametis mokinys dėl ligos ar apsilankymo sveikatos priežiūros įstaigoje per kalendorinį mėnesį praleido daugiau nei 5 mokymosi dienas, ir pateikti pažymą iš esveikatos, registracijos pas gydytoją taloną arba jų kopijas.

8. Gimnazija:

8.1. dalykų mokytojai privalo:

8.1.1. fiksuoti mokinio nebuvimą pamokoje elektroniniame dienyne iki pamokos pabaigos;

8.1.2. fiksuoti mokinio pavėlavimą jam atvykus į pamoką po antro skambučio;

8.1.3. informuoti klasės vadovą, VGK mokiniui sistemingai nedalyvaujant pamokose.

8.2. Klasės vadovas  elektroniniu laišku, pranešimu e. dienyne, telefono skambučiu ar žinute privalo:

8.2.1. tą pačią dieną informuoti nepilnamečio mokinio tėvus (globėjus, rūpintojus) apie jų vaiko neatvykimą į Gimnaziją ar nedalyvavimą pamokoje, jei tėvai (globėjai, rūpintojai) apie tai nepraneša;

8.2.2. tą pačią dieną informuoti nepilnamečio mokinio tėvus (globėjus, rūpintojus) apie jų vaiko išvykimą iš pamokos (-ų) savavališkai, be pateisinamos priežasties ar nedalyvavimą dalyje pamokos;

 8.2.3. tą pačią dieną informuoti pilnametį mokinį apie jo neatvykimo į Gimnaziją fiksavimą ir informuoti jo tėvus (rūpintojus), mokiniui sutikus raštu, jei jis nepranešė Gimnazijai apie neatvykimą į Gimnaziją ar nedalyvavimą pamokoje;

8.2.4. tą pačią dieną informuoti pilnametį mokinį ir jo tėvus (globėjus, rūpintojus), mokiniui sutikus, apie mokinio išvykimą iš pamokos (-ų) savavališkai, be pateisinamos priežasties ar nedalyvavimą dalyje pamokos.

**IV SKYRIUS**

**PRIEMONĖS GIMNAZIJOS LANKOMUMUI UŽTIKRINTI**

9. Susitarimai dėl mokinio pamokų lankomumo nustatomi Gimnazijos vidaus tvarkos taisyklėse, direktoriaus patvirtintame Gimnazijos mokinių pamokų lankomumo užtikrinimo tvarkos apraše, mokymo sutartyje.

10. Gimnazijoje stebimas mokinių pamokų lankymas:

10.1. klasės vadovas:

10.1.1. nuolat stebi mokinių pamokų lankomumą, apie tai nuolat informuoja tėvus ir pilnametį mokinį ir jo tėvus (globėjus, rūpintojus), mokiniui sutikus;

10.1.2. mokiniui neatvykus į pamokas ir nesulaukus informacijos, išsiaiškina neatvykimo priežastis, susiekdamas su tėvais (globėjais, rūpintojais), pilnamečiu mokiniu ir jo tėvais (globėjais, rūpintojais), jam sutikus, neatvykimo į gimnaziją dieną;

10.1.3. organizuoja individualius pokalbius su mokiniais ir jų tėvais (globėjais, rūpintojais);

10.1.4. dėl praleistų nepateisintų pamokų per 3 darbo dienas paima iš mokinio rašytinį paaiškinimą ir perduoda soc. pedagogui;

10.1.5. el. dienyne pildo praleistų pamokų pateisinimus, nurodydamas priežastis iki tos dienos pamokų pabaigos;

10.1.6. supažindina mokinius, jų tėvus (globėjus, rūpintojus) su pažangumo ir lankomumo ataskaitomis, gimnazijos mokinių pamokų lankomumo užtikrinimo tvarkos aprašu;

10.1.7. bendradarbiauja su dalykų mokytojais, pagalbos mokiniui specialistais, administracija dėl mokinių lankomumo;

  10.1.8. dalyvauja Vaiko gerovės komisijoje aptariant klasės mokinių pamokų nelankymo priežastis;

 10.1.9. pateisina mokinių pamokų praleidimą pagal Tvarkos aprašo 5.1.3., 5.2., 5.4., 5.5., 5.7.2. punktus;

10.2. socialinis pedagogas:

10.2.1. bendradarbiaudamas su klasių vadovais, dalykų mokytojais ir administracija,  mokinių tėvais (globėjais, rūpintojais) ir kitomis įstaigomis nustato, aiškinasi, vertina ir sprendžia pamokas praleidusių mokinių tokio elgesio priežastis;

10.2.1. sistemingai stebi elektroninį dienyną ir analizuoja mokinių lankomumą, rengia klasių mėnesio lankomumo ataskaitas ir aptaria jas su klasės vadovais, Vaiko gerovės komisijoje;

10.2.1. konsultuoja klasių vadovus ir dalykų mokytojus, planuoja prevencijos priemones lankomumui gerinti;

10.2.1. organizuoja individualius pokalbius su mokiniais ir jų tėvais (globėjais, rūpintojais);

10.2.1. surenka visą medžiagą apie atliktą prevencinį darbą (apsilankymus šeimoje, pokalbius su tėvais ir vaiku, svarstymą Vaiko gerovės komisijoje, kitas taikytas priemones), gimnazijai teikiant prašymą tarpinstitucinio bendradarbiavimo koordinatoriui, Vaiko teisių tarnybai, Kėdainių rajono savivaldybės vaiko gerovės komisijai;

10.2.1. organizuoja  ir vykdo mokinių ir tėvų apklausas, susijusias su mokinių adaptacija;

10.2.1. planuoja ir įgyvendina prevencinę veiklą siekiant užtikrinti mokinių adaptaciją, pamokų lankomumą;

10.3. gimnazijos psichologas teikia psichologinę pagalbą pamokų nelankantiems, vengiantiems lankyti mokyklą ir gimnazijos nelankantiems mokiniams, jų tėvams (globėjams, rūpintojams);

10.4. direktoriaus pavaduotojas ugdymui:

10.4.1. vykdo stebėseną, kaip vykdoma gimnazijos pamokų lankomumo apskaita ir pamokų nelankymo prevencija;

10.4.1. rengia pažangumo ir lankomumo ataskaitas, kurias teikia klasių vadovams, dalykų mokytojams, specialistams, gimnazijos direktoriui;

10.4.1. analizuoja mokinių pamokų lankomumo problemas;

10.4.1. teikia svarstyti gimnazijos Direkcijos posėdyje mokinį, kuris praleidinėja pamokas be pateisinamos priežasties  po svarstymo VGK posėdyje;

10.4.1. inicijuoja vaikų ir tėvų apklausas, susijusias su mokinių pamokų lankomumu, adaptacija;

10.5. Visuomenės sveikatos specialistas suteikia pirmąją pagalbą mokiniui, atsiradus sveikatos sutrikimų mokiniui esant Gimnazijoje (pamokų tvarkaraštyje nustatytu laikotarpiu), pateisina mokinio praleistas pamokas.

11. VGK,  klasės vadovų metodinėje taryboje, mokytojų tarybos, gimnazijos tarybos posėdžiuose analizuojamos Gimnazijos nelankymo priežastys, priimami sprendimai dėl Gimnazijos lankymo gerinimo.

12. Jei mokinys pažeidžia pareigą punktualiai ir reguliariai lankyti Gimnaziją, be pateisinamos priežasties nepraleisti pamokų ir (ar) kitų privalomų ugdymo proceso užsiėmimų, per kalendorinį mėnesį mokinys praleidžia daugiau mokymosi dienų, nei numatoma Tvarkos aprašo 5.1.1, 5.2., 5.5. ir 5.6.  papunkčiuose, arba nėra informacijos ir pagrindžiančių dokumentų dėl kitų Tvarkos aprašo 5 punkte nurodytų priežasčių nelankyti Gimnazijos (pamokų), klasės vadovas įspėja mokinį ir nepilnamečio mokinio tėvus (globėjus, rūpintojus) bei juos informuoja apie Tvarkos aprašo 9,13,14,15,16 punktuose nustatytus galimus mokyklos veiksmus, jei mokinys per einamuosius mokslo metus pakartotinai pažeis šią mokinio pareigą.

13. Jei mokinys per mokslo metus pakartotinai pažeidžia mokinio pareigą punktualiai ir reguliariai lankyti Gimnaziją, be pateisinamos priežasties nepraleisti pamokų ir (ar) kitų privalomų ugdymo proceso užsiėmimų, įvertinus pažeidimų aplinkybes ir apimtis dėl mokinio Gimnazijos nelankymo klasės vadovas, soc. pedagogas, direktoriaus pavaduotojas ugdymui teikia prašymą, kuris yra nagrinėjamas Gimnazijos vaiko gerovės komisijoje, direkcijos posėdyje.

14. Jei mokinys po jo Gimnazijos nelankymo klausimų nagrinėjimo Gimnazijos vaiko gerovės komisijoje ir teikiant jos rekomenduotą švietimo pagalbą per mokslo metus nevykdo pareigos punktualiai ir reguliariai lankyti Gimnaziją, be pateisinamos priežasties nepraleisti pamokų ir kitų privalomų ugdymo proceso užsiėmimų, Gimnazijos direktorius Gimnazijos vaiko gerovės komisijai siūlant kreipiasi raštu į savivaldybės tarpinstitucinio bendradarbiavimo koordinatorių dėl koordinuotai teikiamų švietimo pagalbos, socialinių ir sveikatos priežiūros paslaugų mokiniui ir jo tėvams (globėjams, rūpintojams) skyrimo.

15. Gimnazija, turėdama pagrįstos informacijos apie galimus vaiko teisių pažeidimus, vaiko teisių ir geriausių interesų neužtikrinimą bei tai pagrindžiančius faktus ir priemones, kurių buvo imtasi situacijai išsiaiškinti ir spręsti, kreipiasi raštu į Tarnybą ar jos įgaliotą teritorinį skyrių spręsti klausimą dėl galimo vaiko teisių pažeidimo ir galimų pagalbos ir (ar) poveikio (pvz., administracinės atsakomybės taikymo) priemonių taikymo.

16. Jei mokinys nelankė Gimnazijos ir per kalendorinį mėnesį be pateisinamos priežasties praleido daugiau kaip pusę pamokų ar ugdymui skirtų valandų, Gimnazija, išnaudojusi visas švietimo pagalbos mokiniui teikimo galimybes, gali kreiptis į Kėdainių rajono savivaldybės vaiko gerovės komisiją prašydama dėl vaiko minimalios priežiūros priemonių skyrimo.

**V SKYRIUS**

**BAIGIAMOSIOS NUOSTATOS**

17. Gimnazija, rengdama mokinių Gimnazijos lankomumo užtikrinimo tvarką ar nustatydama mokinių Gimnazijos lankomumą užtikrinančias normas Gimnazijos vidaus teisės aktuose, sudarydama ar keisdama mokymo sutartis, vadovaujasi Tvarkos aprašu. Mokinių Gimnazijos lankomumo užtikrinimo tvarkos aprašą tvirtina Gimnazijos direktorius, suderinęs su Gimnazijos taryba. Mokinių Gimnazijos lankomumo užtikrinimo tvarkos aprašas skelbiamas viešai Gimnazijos interneto svetainėje.

18. Su mokinių Gimnazijos lankomumo užtikrinimo tvarka supažindinami:

18.1. mokiniai klasės valandėlių metu (pasirašytinai);

18.2. mokinių tėvai (globėjai, rūpintojai) klasės mokinių tėvų susirinkimų metu ir pateikiant informaciją Gimnazijos elektroniniame dienyne;

18.3. mokytojai, švietimo pagalbos specialistai, kiti už mokinių lankomumo užtikrinimą mokykloje atsakingi asmenys  mokytojų tarybos posėdyje (pasirašytinai).

19. Mokinių, jų tėvų (globėjų, rūpintojų) pateikti pranešimai, informacija dėl mokinių praleistų mokymosi dienų ir (ar) nedalyvavimo pamokose pateisinimo nekaupiami.

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_